
Sülysáp Nagyközség Önkormányzata Képviselő-testületének

2012. április 19-én tartandó munkaterv szerinti ülésére

6. napirendhez

Tárgy:
Védőnői körzetek 2011. évi munkájáról szóló beszámolók megtárgyalása
Tisztelt Képviselő-testület!

A helyi önkormányzatokról szóló 1990. évi LXV. törvény 8. § (4) bekezdése, valamint az egészségügyről szóló 1997. évi CLIV. törvény 152. § (1) bekezdése alapján a helyi önkormányzatok feladata az egészségügyi alapellátások körében a háziorvosi, a házi gyermekorvosi, a fogorvosi és a védőnői ellátásról gondoskodni, amit önkormányzatunk – a védőnői ellátás kivételével – feladat-ellátási szerződések keretében biztosít.

A megfelelő ellátás fenntartása érdekében elengedhetetlen a folyamatos tájékozódás a különböző egészségügyi területeken folyó munkáról, ezért évről évre bekérjük a településünkön működő egészségügyi szakemberek beszámolóit a szakterületük állapotáról.

Jelen előterjesztés keretén belül kérem a védőnői körzetek beszámolóinak szíves megtárgyalását és elfogadását.

…/2012. (IV. 19.) ÖKT határozati javaslat

Sülysáp Nagyközség Önkormányzatának Képviselő-testülete
1./ Szanyi Jánosné védőnő beszámolóját az I. sz. védőnői körzet 2011. évi munkájáról elfogadja,

2./ Fontos Magdolna védőnő beszámolóját az II. sz. védőnői körzet 2011. évi munkájáról elfogadja,

3./ Nagy Jusztina védőnő háziorvos beszámolóját az III. sz. védőnői körzet 2011. évi munkájáról elfogadja.

Határidő: azonnal
Felelős: polgármester
Sülysáp, 2012. április 11.

Horinka László s.k.


Polgármester
SÜLYSÁP NAGYKÖZSÉG ÖNKORMÁNYZATA

KÉPVISELŐTESTÜLETE RÉSZÉRE

BESZÁMOLÓ SÜLYSÁP I. SZ. KÖRZET VÉDŐNŐI MUNKÁRÓL

1. Demográfiai mutatók (2011. évi adatok)

Élveszülések száma:
29
Csecsemőhalott:
0

Halvaszülés:
0

Gyerekhalálozás:
0

Koraszülés:
1
2. Gondozottak száma

Várandós anya:
23
(ebből veszélyeztetett: 4)

0-11 hónapos csecsemő:
31
(ebből veszélyeztetett: 8)

12-35 hónapos kisded:
51
(ebből veszélyeztetett: 5)

3-6 éves kisgyermek:
98
(ebből veszélyeztetett: 4)

3. Várandós gondozás

Védőnői munkám kiemelt feladata a várandósok gondozása.

Heti egy alkalommal 2 óra védőnői tanácsadást tartok, amit igénybe is vesznek a várandósok, itt adódik alkalom a négyszemközti beszélgetésre.

A családok gondozása során kiderül, hogy a várandósok egyre nehezebb anyagi körülmények között élnek, sokszor nehézséget jelent számukra a vizsgálatok elvégeztetése. Egyre nagyobb gondot okoz a szakrendelőbe való eljutás, a kistarcsai kórház nehezen megközelíthető. Az a várandós, aki megteheti, inkább választja a számára leginkább megközelíthető fővárosi kórházak egyikét ahol minden vizsgálatot helyben el tud végeztetni. Ennek hátránya, hogy a várandós gondozást nem tudjuk összehangolni a szakorvosokkal a kommunikáció hiányában. A nehezebb körülmények között élő terheseink számára mi kérünk időpontot a szakvizsgálatok elvégzésére.

Várandós tanácsadáson és családlátogatás során segítem a várandós anyáimat eligazodni az előállt helyzettel, míg szakmai tanácsokkal segítem az egészséges terhesség kiviselésében. Célom a koraszülések számának csökkentése.
4.
Nővédelem
Eme területen fontos feladatom a magas terhesség-megszakítások csökkentése, a helyes fogamzásgátló módszerek alkalmazása. Családlátogatás során beszélgetünk a szűrések jelentőségéről.

5.
Csecsemő- és kisdedgondozás
Csecsemőt és kisdedet nevelő családok többsége rendezett körülmények között él, szeretettel gondoskodnak gyermekeikről.

Segítem az anyákat, hogy minél hosszabb ideig táplálják anyatejjel gyermeküket és a későbbiekben, a reklámok ellenére, egészséges ételeket biztosítson számukra. Mindkét gyerekorvossal tartok tanácsadást az oda-vissza való jelzés problémamentesen működik. Védőnői tanácsadáson folyamatos végzem a státusz vizsgálatokat.

Kötelező védőoltásokat megkapják, körzetemben nincs olyan család, aki a védőoltások beadását megtagadná, sőt nagyon sok szülő az ajánlott védőoltásokat is igénybe veszi.

Munkám nagy részét a védőnői tanácsadóban végzem a védőnői és orvossal tartott tanácsadásokon, ahol figyelemmel kísérjük a gyermekek fejlődését. Így sajnos egyre kevesebb időm jut a családlátogatásokra. Ez év januártól településünkön bölcsőde működik nagy többségében, az itt élő családok veszik igénybe. A családokkal való beszélgetésünk során a szülők örömmel fogadták a bölcsőde megnyitását, mert ezzel is segítséget kaptak az önkormányzattól.
6.
Óvodások gondozása
A Központi óvodában 3 csoport és az összevont keresztény csoport működik. Kapcsolatom az óvónőkkel jó és az információ cseréje folyamatos.

Szűrővizsgálatokat (3, 4, 5, 6 éves) státusz vizsgálatok a védőnői ill. a gyermekorvossal tartott tanácsadásokon történik. A státuszvizsgálatok során egyre több beszédhibát tapasztalok. Nagy igény lenne minden óvodáskorú gyermeknél a logopédiai fejlesztés. Az óvodában továbbra is a tisztasági vizsgálatok történnek.
7.
Iskolaegészség ügy

Móra Ferenc Ált. Iskola létszáma: 465. (2010. okt. 1-én).

Munkakapcsolatom az iskolával jó, folyamatos a kapcsolattartás, indokolt esetben közös családlátogatással segítjük egymás munkáját.

A szűrővizsgálatok és a kötelező védőoltások (6. o, 8. o.) a Fő utcai védőben történik.

A szűrővizsgálatokkal kapcsolatos észrevételek:

Tovább nőtt a kórosan elhízott gyermekek száma, látásélesség vizsgálat során egyre több elváltozást találunk. Alig változott a tartási rendellenességek száma. Ez év tavaszán a pedagógus szervezésében egészségnapot tartottunk ahol előadás formájában felhívtuk a gyermekek figyelmét ez egészséges táplálkozásra, a helyes életmódra. Nemcsak a gyerekek hanem szüleiket szívesen vártuk, őket különböző vizsgálatok elvégeztetésére(súly, magasság, testtömegindex, vérnyomásmérés stb.)invitáltuk meg. Egy nagyon jó hangulatú délelőttöt töltöttünk együtt. A gyermekorvossal együtt felvilágosító előadások is történtétek.
8.
Egyebek

Kapcsolatot tartok fenn a Polgármesteri Hivatallal, gyámügyi és szociális főelőadóival, családsegítő szolgálattal.

Tárgyi feltételek: ebben az évben a Fő u-i tanácsadóban tisztasági festés történt.

Munkaértekezleten az Ántsz Monori, Nagykátai Kistérségi Intézet keretében évi két alkalommal veszek részt.

Baba-Mama klubot vezetek a védőben heti egy alkalommal szerdai napon, ennek keretében emlékeztünk meg az anyatejes világhétre a hosszú ideig szoptató anyukákkal.
Köszönettel tartozok mindazoknak, Polgármester Úrnak, tisztelt Képviselő-testületnek, akik segítő támogatásukkal hozzájárulnak ahhoz, hogy hivatásomat fennakadás nélkül gyakoroljam.

Sülysáp, 2012. 04. 05.


Szanyi Jánosné


védőnő

Beszámoló Sülysáp II. sz. Körzetében történő

Munkáról /2011. évben /

1. Demográfiai mutatók alakulása /2011. évben/

Élve születések száma:
29

Koraszülések száma:
2

Halvaszülés száma:
0


Gyermekhalálozás száma:
1
2. Gondozottak száma /2010. állapot szerint/


Várandós anyák száma:
47


O-11 hónapos csecsemő:
38
/ebből "V" 5

12-35 hónapos kisded:
53
/ebből "V" 4

3-6 éves kisgyermek:
130
/ebből "V" 10

Gondozott családok sz.
198
3. Várandós anyák gondozása: 

Sülysáp II. körzetben a várandós anyák száma nagyjából azonos az előző évekhez képest. Az anyák egyre jobban meggondolják, hogy merjenek-e vállalkozni a gyermek fogadására. A várandós gondozás az anya szükségleteinek és családi környezetének megfelelően történik. Mindig arra törekszem, hogy jó és bizalmon alapuló kapcsolatot építsek ki gondozottaimmal. Heti két órában tartok terhestanácsadást, ekkor a meglévő leleteiket beírom a kiskönyvbe, terhes törzslapra, valamint súlyt, vérnyomást, vizeletvizsgálatot végzek. Általában az anyukák havi rendszerességgel jelennek meg. Szükség és igény szerint látogatom az otthonukban, előzetes telefonos megbeszélés után. Ekkor van lehetőség a személyi problémák megbeszélésére. Tanácsokat adok, életmód, táplálkozás, különböző vizsgálatok szükségességére hívom fel a figyelmét.

Kapcsolatot tartunk a háziorvossal, a területileg illetékes nőgyógyásszal és kórházban dolgozó szakorvosokkal. Területemen egyre többen szülnek a kistarcsai sávkórházban, mivel nem tudnak fogadott orvoshoz fordulni.

4. Csecsemő és kisdedgondozás: 

Az újszülött és csecsemő egészséges fejlődésének biztosítása érdekében folyamatos kapcsolatot tartok fent a gondozott családjával. Ez meghatározott családlátogatási formában, tanácsadáson való megjelenésben nyilvánul meg. Mind a két gyermekorvossal dolgozom, hetente Dr. Laczkó Katalinnal és kéthetente Dr. Balog Erzsébettel. A tanácsadásokon általában nagy a forgalom, gondozottainkat időpontra hívjuk. Heti két órában védőnői tanácsadást tartok, státusz vizsgálatokat, ekkor is végzem. Munkám során egyre nagyobb hangsúlyt fektetek a szoptatás fontosságára. Szükség és igény szerint látogatom gondozottaimat, figyelemmel kisérem testi és szellemi fejlődésüket. Ez év január óta működik bölcsőde településünkön, amit sokan kényszerülnek igénybe venni, mert nem tudnak azzal lehetőséggel, hogy 3 éves korig gondozzák otthon gyermeküket.
5. Óvodások gondozása
3 éves kórtól az iskola megkezdésig tartó folyamatos gondozás a gyermekek egyéni szükségleteinek megfelelően, családlátogatásokon és védőnői tanácsadásokon történik. Az óvodai kötelező szűrővizsgálatokat  a tanácsadóban végzem szülő jelenlétében .Átfogó , mindenre kiterjedő védőnői leletet /testi, szellemi, pszichoszomatikus/ adok. A szülők szívesen részt vesznek gyermekük évenkénti státusz vizsgálatánál. Leggyakrabban felmerülő probléma a látásvizsgálat során jelentkezik. A szülők visszajelzése alapján egyre több gyermek kap szemüveget. Az elmúlt évek során azt tapasztaltam, hogy sok a beszédhiba ennek korrigálására a nagycsoportos óvodások számára van lehetőség.
6. Iskolaegészség ügy

Tanévkezdés után tisztasági vizsgálatot végzünk, ill. évközben szükség szerint. Ebben az évben különösebb probléma nem merült fel. Az előirt iskolai szűrővizsgálatokat és a kötelező védőoltásokat az ellátó orvossal heti két órában, a tanácsadóban végezzük. Évek óta felmerülő probléma az elhízás, és a tartási rendellenességek Az egészséges táplálkozásban, nagy szerepe van a családi táplálkozás szokásainak, az iskolai közétkeztetésnek, büfék kínálatának
7. Egyebek

Ebben az évben a vezető védőnő által megtartott munkaértekezleten 2 alkalommal vettem részt. Jó a kapcsolat a hivatal dolgozóival, a polgármesterrel, gyámügyi előadóval, gyermekjóléti szolgálattal. Folyamatos a kapcsolat a monori ÁNTSZ-el, vezető védőnővel. Több éve a védőnői tanácsadóban a baba-mama működik.

Munkámat szívesen végzem, úgy érzem, hogy a családok igénylik a tanácsaimat és segítségemet.
Munkámat szívesen végzem, úgy érzem, hogy a családok igénylik a tanácsaimat és segítségemet.

Sülysáp 2011. 04. 05.


Fontos Magdolna


Védőnő

SÜLYSÁP NAGYKÖZSÉG ÖNKORMÁNYZATÁNAK

KÉPVISELŐTESTÜLETE

BESZÁMOLÓ SÜLYSÁP III. SZÁMÚ – SÁPI-

VÉDŐNŐI KÖRZETÉBEN 2011. ÉVBEN

VÉGZETT TEVÉKENYSÉGRŐL

Tisztelt Képviselő Hölgyek és Urak,

Tisztelt Bizottsági Tagok!

Néhány szóban bemutatnám körzetem jellegzetességeit. Sülysáp földrajzi fekvése, népmozgalmi történései okán adott a 3 körzet határainak kialakítása. A sápi terület mellé körzetembe tartozik gyakorlatilag minden külterület és a dűlők is.

Az itt élő emberek egy része nem csupán a fogalom földrajzi értelmében szorul a perifériákra, szánalmas körülmények között, különféle devianciákkal élnek, alacsony iskolázottságúak.

2011-ben 5 esetben hallgattak ki tanúként a monori Rendőrkapitányságon, 2 esetben kért védőnői szakvéleményt a Városi Bíróság. (Bontópernél, gyermekelhelyezéshez.)

2 alkalommal hallgattak meg ideiglenes gyermek elhelyezési ügyben, a harmadikra az illetékes családgondozóval együttes fenyegetettségünk miatt nem mertünk elmenni, írásos véleményt küldtünk, kérve az anyag zártan történő kezelését.

2011-ben egy család 5 gyermeke került védelembe, ezzel az intézkedéssel némileg tudatosult a szülői felelősség tudata. Egy családból 4 gyermeket állt szándékunkban kiemelni, de ők Budapestre költöztek- majd novemberben vissza-, most anyaotthonban élnek.

Egy rablás bűntette miatt börtönbe került pár 3 gyermekénél a nyomozóhatóság kezdeményezte a gyermekek ideiglenes elhelyezését, ők 2011. tavasza óta nevelőszülőknél élnek.

Általánosságban is érezhető az emberek szegényedése, igen nehezen fizetik a közüzemi számlákat is.

A helyi családgondozókkal mondhatni napi kapcsolatban állunk, gyakoriak az esti és hét végi telefonos esetmegbeszéléseink, a nagyobb problémákat csak így tudjuk megelőzni.

Elmondhatom, munkám egyre nagyobb hányadát teszi ki a szociális, mentális gondozás.

Néhány demográfiai mutató:

2011-ben a III. sz. körzetben 23 élve születés történt, halva szülés és csecsemő halott nem volt, 4 csecsemő be- 2 elköltözött. (Ők Sülysápon belül költöztek el.)

Koraszülés 1 történt, ő titkolt, gondozatlan terhességből született, testvéreivel együtt védelembe vettük, kezdeti hátrányait leküzdötte.

Csecsemőim közül 9-en környezeti, szociális ok miatt veszélyeztetettek, egy veleszületett immunhiányos, súlyos beteg kisfiúért aggódunk még ma is, ő az egyetlen egészségügyi ok miatt veszélyeztetett kisbabám.

Itt szeretném megjegyezni, dr. Balog Erzsébet és Suvadáné Erzsike kezdeményezésével komoly karitatív megmozdulás indult Máté gyógyulásának segítésére. A műanyag kupakok gyűjtése még mindig folyik, időnként pénzadományt is kap a család, s többen gondolkodnak egyéb segítség realizálásában is.

Várandósaim létszáma nem változott, számuk általában 14-16 között mozog. Elmondható, ma már egyre kevesebben fordulnak magánorvoshoz, amit nem csupán a pénz szűke magyaráz, hanem sokak esetében a felismerés is, miszerint nem kapnak látványosan jobb ellátást a kifizetett pénzükért. Sajnos a kistarcsai Flór Ferenc Kórházhoz tartozunk, az ott dolgozó nőgyógyászokkal semmilyen kapcsolatban nem állunk, semmiféle szakmai egyeztetésre nincs mód. Szerencsére általában csak a szüléskor találkoznak várandósaim az ottani szakdolgozókkal, maga a gondozás Gyömrőn, a Szakrendelőben, általános megelégedéssel történik.

Vegyes körzet lévén, iskolámmal a Szent István Általános Iskolával igen jó a kapcsolatunk.

Elmondhatom, 3 éve nem beszélhetünk tetvességről, igaz, ezt igen komoly csapatmunka (pedagógusok, szülők, Fontos Magdolna kolléganőm bevonása) előzte meg. Köszönet ezúttal is mindenkinek!

Egyebek:

Budapest Főváros Kormányhivatala Monori, Nagykátai Kistérségi Népegészségügyi Intézete 2012.02.28-án tartott értekezletén értékelte a Családvédelmi Szolgálat 2011-es munkáját.

Az ott elhangzottakból kitűnt, Sülysáp az élveszülésekhez viszonyítva a 31 településből az 5. helyen áll terhesség- megszakítások tekintetében. (átlag 41,8 %, nálunk ez az arány mindössze 24,1 %), talán jónak mondható, de van mit javítani!

Az elhangzottakból kitűnt, kik a leginkább veszélyeztetettebbek:

· alacsony iskolai végzettségűek

· szociálisan hátrányos helyzetűek

· bizonytalan párkapcsolatban élők

· meglepően emelkedik a 15-19 éves korosztályból jelentkezők száma. 

2010. óta veszek részt a Védőnői Méhnyakszűrő Programban. Ennek kapcsán 2011-ben a rendelkezésre álló igen rövid idő alatt (durván 3 hét) 36 asszonyt szűrtem, 35 kenetet küldtem értékelésre, ez ugyan durván fele volt az előző évinek, de nem tartom rossz eredménynek annak ismeretében, mennyi munka állt mögötte.

2012-ben nincs ilyen „rohammunka”, év végéig folytatható a szűrés, melyre ismét jelentkeztem. Ez az Önkormányzatot anyagilag nem terheli, a tanácsadó esetleges közüzemi díjain kívüli költségeit az Országos Tisztifőorvosi Hivatal állja, a szűrés pedig munkaidőmön kívül, az érintettek számára természetesen ingyen végződik el. A szűrés kapcsán számtalan egészségnevelő tevékenységet is képes vagyok ellátni, hiszen mindenki előre megbeszélt időpontra érkezik és hagyok elég időt személyes beszélgetésekre is.

Kis „csapatunkkal”- sápi egészségügyi dolgozók a Vöröskereszt-Sülysáp neve alatt évek óta részt veszünk a Tápiómenti Tömegsport Alapítvány által szervezett sportesemények egészségügyi biztosításában. Mindannyian szabadidőnkben, természetesen díjazás nélkül tesszük ezt, így felsorolnám a csapat neveit:

· dr. Balog Erzsébet

· dr. Pesti László

· dr. Bori Andrea

· Polenyikné Jurás Erzsébet

· Suvadáné Erzsike

· Petik Krisztina

· Németh Zoltán

· Az Estikék dolgozói

Időm függvényében igyekszem részt venni minden Sápot érintő rendezvényen, mára már kicsit részének érzem magam a falurésznek.

Végül, nem utolsó sorban köszönetem szeretném kifejezni a Képviselőtestület eddigi és a továbbiakban is elvárt támogatásáért.

Sülysáp, 2012. április 11.


Nagy Jusztina


védőnő

